**РЕПУБЛИКА СРБИЈА**

**ОПШТИНА РАЧА-ОПШТИНСКО ВЕЋЕ**

**Број:320-21/2024-II-01**

**Датум:19.06.2024. године.**

На основу члана 46. става 1. тачке 1) Закона о локалној самоуправи (“Службени гласник РС”, бр 129/2007, 83/2014-др. закон, 101/2016-др.закон, 47/2018 и 111/2021-др.закон), члана 71. става 1. тачке 1) Статута општине Рача (“Службени гласник општине Рача”, бр. 3/19) и члана 2. става 1. тачке 1) Пословника о раду Општинског већа општине Рача (“Службени гласник општине Рача”, бр. 22/20 и 8/22), а у вези са чланом 13. Закона оподстицајима у пољопривреди и руралном развоју ("Службени гласник Републике Србије" број 10/2013, 142/2014, 103/2015, 101/2016, 35/2023 и 92/2023), чланом 14. Закона о пољопривреди и руралном развоју ("Сл. гласник РС", бр. 41/2009, 10/2013 - др. закон, 101/2016, 67/2021 - др. закон и 114/2021) и чланом 40. ставом 1. тачком 71) Статута општине Рача ("Службени гласник општине Рача", број 3/2019), Општинско веће општине Рача, на седници одржаној дана 19.06.2024. године, утврдило је предлог:

**О Д Л У К Е**

**О ПОСТУПКУ ДОНОШЕЊА И РЕАЛИЗАЦИЈЕ ПРОГРАМА МЕРА ПОЉОПРИВРЕДНЕ ПОЛИТИКЕ И МЕРА ПОЛИТИКЕ РУРАЛНОГ РАЗВОЈА ЗА ПОДРУЧЈЕ ОПШТИНЕ РАЧА**

**Члан 1.**

Овом Одлуком уређује се поступак доношења и реализације програма мера подршке за спровођење пољопривредне политике и политике руралног развоја за подручје општине Рача, надлежни орган за доношење, односно реализацију програма и начин обезбеђења средстава.

**Члан 2.**

Пољопривредна политика и политика руралног развоја општине Рача обухвата мере и активности које се предузимају у циљу раста производње и стабилности дохотка произвођача, раста конкурентности уз прилагођавање захтевима домаћег и иностраног тржишта и техничко-технолошког унапређења сектора пољопривреде, одрживог управљања ресурсима и заштите животне средине и унапређења квалитета живота у руралним подручјима.

**Члан 3.**

Скупштина општине Рача доноси програм подршке за спровођење пољопривредне полотике и политике руралног развоја за подручје општине Рача за текућу годину уз претходну сагласност Mинистарства пољопривреде, шумарства и водопривреде, а у складу са законом и прописима којима се уређује област подстицаја у пољопривреди и руралном развоју.

Скупштина општине Рача доноси и друге програме од значаја за развој пољопривреде и рурални развој.

Општинско веће општине Рача предлаже програме развоја пољопривреде и руралног развоја Скупштини општине Рача.

**Члан 4.**

Извештај о спровођењу мера пољопривредне политике и политике руралног развоја, израђује Одељење за привреду, пољопривреду, буџет и финасије Општинске управе Рача, а у складу са одредбама закона и другим прописима.

Извештај о спровођењу мера пољопривредне политике и политике руралног развоја усваја Општинско веће општине Рача, по истеку текуће буџетске године и доставља Министарству пољопривреде, шумарства и водопривреде.

**Члан 5.**

Председник општине Рача, образује Комисију за припрему и реализацију програма подршке за спровођење пољопривредне политике и политике руралног развоја за подручје општине Рача. Комисија у свом саставу мора имати дипломираног правника, може имати пољопривреднике уписане у регистар пољопривредних газдинстава као и стручна лица из области агрономије, ветерине и др.

Комисија обавља следеће послове:

- Израђује нацрт подршке за спровођење пољопривредне политике и политике руралног развоја за подручје општине Рача за текућу годину у складу са Правилником о обрасцу и садржини Програма подршке за спровођење пољопривредне политике и политике руралног развоја и обрасцу извештаја о спровођењу мера пољопривредне политике и политике руралног развоја, а по доношењу посебног закључка Општинског већа општине Рача којим се одлучује да се приступа изради нацрта програма за текућу годину;

- предлаже садржину и елементе конкурса или јавног позива за избор корисника средстава на основу програма, а по доношењу посебног закључка Општинског већа општине Рача којим се одлучује да се приступа расписивању конкурса или јавног позива по програму подршке за спровођење пољопривредне политике и политике руралног развоја за подручје општине Рача за текућу годину;

- обрађује поднете захтеве за избор корисника средстава и доноси предлог одлуке о корисницима средстава у складу са конкурсом или јавним позивом.

Конкурсе и јавне позиве расписује Општинско веће општине Рача, на предлог Комисије за припрему и реализацију програма подршке за спровођење пољопривредне политике и политике руралног развоја за подручје општине Рача.

Општинско веће општине Рача, може доносити акте којима се ближе утврђује начин и поступак реализације мера пољопривредне политике и политике руралног развоја.

На предлог Комисије за припрему и реализацију програма подршке за спровођење пољопривредне политике и политике руралног развоја за подручје општине Рача Општинско веће доноси одлуку о корисницима средстава у складу са конкурсом или јавним позивом и програмом за текућу годину.

**Члан 6.**

Средства за спровођење пољопривредне политике и политике руралног развоја за подручје општине обезбеђују се у буџету општине Рача.

**Члан 7.**

Даном ступања на снагу ове Одлуке, престаје да важи Одлука о оснивању Буџетског фонда за пољопривреду и рурални развој општине Рача ("Службени гласник општине Рача" број 22/2016).

**Члан 8.**

Ова одлука ступа на снагу осмог дана од дана објављивања у ''Службеном гланику општине Рача'“.

**ОБРАЗЛОЖЕЊЕ**

Правни основ за доношење Одлуке о поступку доношења и реализације програма мера пољопривредне политике и политике руралног развоја за подручје општине Рача, садржан је у члану 13. Закона оподстицајима у пољопривреди и руралномразвоју("Службени гласник Републике Србије"број 10/2013, 142/2014, 103/2015, 101/2016, 35/2023 и 92/2023) и члану 14. Закона о пољопривреди и руралномразвоју ("Сл. гласник РС", бр. 41/2009, 10/2013 - др. закон, 101/2016, 67/2021 - др. закон и 114/2021), којима је предвиђено да јединица локалне самоуправе може да утврђује мере подршке за спровођење пољопривредне политике и мере политике руралног развоја за подручје територије јединице локалне самоуправе и да се средства за спровођење пољопривредне политике и политике руралног развоја обезбеђују у буџету јединице локалне самоуправе и користе у складу са програмима подршке за спровођење пољопривредне политике и политике руралног развоја.

Овом Одлуком уређује се поступак доношења и реализације програма подршке за спровођење пољопривредне политике и политике руралног развоја за подручје општине Рача, надлежни орган за доношење, односно реализацију програма и начин обезбеђења средстава.

Скупштина општине Рача је орган надлежан за доношење програма подршке за спровођење мера пољопривредне политике и политике руралног развоја, а Општинско веће општине Рача за усвајање Извештаја о спровођењу мера пољопривредне политике и политике руралног развоја, по истеку текуће буџетске године.

Општинско веће је орган надлежан за утврђивање садржине и елемената конкурса или јавног позива за избор корисника средстава на основу програма и расписивање истих.

Средства за спровођење ове одлуке нису потребна, а за реализацију годишњих програма подршке пољопривредне политике и политике руралног развоја за подручје града средства ће се обезбеђивати се у оквиру буџета општине Рача.

Одлука о поступку доношења и реализације програма мера пољопривредне политике и политике руралног развоја за подручје општине Рача доноси се ради повећања ефикасности и оперативности у реализацији годишњих програма и ради усаглашавања са законском регулативом и не захтева финансијска средства.

За реализацију годишњих програма подршке пољопривредне политике и политике руралног развоја за подручје општине средства ће се обезбеђивати у оквиру буџета општине Рача у складу са самом Одлуком.

Чланом 32. став 1.тачка 20. Закона о локалној самоуправи (,,Службени гласник РС'' бр. 129/2007, 83/2014, 101/2016, 47/2018 и 111/2021-др.закон), и чланом 40. став 1. тачка 71) Статута општине Рача (“Службени гласник општине Рача“, број 3/2019), утврђена је надлежност Скупштине општине Рача да обавља и друге послове утврђене законом и статутом.

**ОПШТИНСКО ВЕЋЕ ОПШТИНЕ РАЧА**

**П Р Е Д С Е Д Н И К**

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Бранко Радосављевић

**Одлуку доставити:**

* Скупштини општине Рача,
* a/a.