|  |
| --- |
| **РЕПУБЛИКА СРБИЈА –ОПШТИНА РАЧА** |
| **ОПШТИНСКО ВЕЋЕ ОПШТИНЕ РАЧА** |

**Број: 110-5/2024-II-01**

**Датум:15.05.2024. године.**

На основу члана 46. става 1. тачке 1) Закона о локалној самоуправи (“Службени гласник РС”, бр 129/2007, 83/2014-др. закон, 101/2016-др.закон, 47/2018 и 111/2021-др.закон), члана 71. става 1. тачке 1) Статута општине Рача (“Службени гласник општине Рача”, бр. 3/19) и члана 2. става 1. тачке 1) Пословника о раду Општинског већа општине Рача (“Службени гласник општине Рача”, бр. 22/20 и 8/22), Општинско веће општине Рача, на седници одржаној дана 15.05.2024. године, утврдило је предлог:

**ПРАВИЛНИКA**

**О ПОСТУПКУ И НАЧИНУ РЕШАВАЊА ЗАХТЕВА ГРАЂАНА ЗА НАКНАДУ ШТЕТЕ НАСТАЛЕ УСЛЕД НАПАДА ПАСА И МАЧАКА ЛУТАЛИЦА**

**Члан 1.**

Овим Правилником утврђује се поступак и начин решавања захтева грађана за накнаду штете настале услед напада паса или мачака луталица натериторији општине Рача.

**Члан 2.**

Оштећено лице у смилу овог Правилника сматра се лице које је претрпело напад пса или мачке луталице, коме је том приликом нанета телесна повреда уједом или коме је од стране пса или мачке луталице причињена друга материјална или нематеријална штета ( нпр. напад на стоку, оштећење возила и сл. ).

**Члан 3.**

Оштећено лице дужно је да одмах, а најкасније у року од 24 сата након напада, односно проузроковања штете поднесе писану пријаву комуналној инспекцији Општине Рача.

Изузетно, оштећено лице може поднети пријаву и по протеку 24 сата у случају медицинске интервенције, односно задржавања, у року од 24 сата од завршетка интервенције, односно престанка задржавања у здравственој установи, што оштећено лице потврђује достављањем одговарајуће документације издате од стране здравствене установе у којој је извршена интервенција, односно у којој је лице било задржано.

Комунална инспекција Општинске управе општине Рача дужна је да одмах по пријави догађаја изађе на лице места и сачини записник о догађају, уз обавезно фотографисање затеченог стања.

Оштећено лице је дужно да о нападу обавести надлежну организациону јединицу Министарства унутрашњих послова, која је дужна да изађе на терен и утврди чињенично стање.

**Члан 4.**

Пријава из члана 3 овог Правилника садржи податке о оштећеном лицу ( име и презиме, адресу пребивалишта, јмбг, контакт телефон ), место, датум и час предметног догађаја, кратак опис догађаја. Потребно је да наведу све околности везане за напад, евентуалне сведоке, као и да се опише животиња од које су претрпљене повреде, односно штета.

Уколико се докаже да је напад, односно штета изазвана злостављањем од стране оштећеног лица, оштећено лице нема право на накнаду, а надлежни орган Општине дужан је да поднесе кривичну пријаву, због извршења кривичног дела убијање и злостављање животиња.

Комунална инспекција је у обавези да оштећеном лицу изда потврду о пријављеном догађају, као и да предузме све неопходне мере на проналажењу, хватању и збрињавању животиње.

**Члан 5.**

Оштећено лице подноси Oпштинском правобранилаштву захтев за накнаду штете настале услед напада пса или мачке луталице у року од 15 дана од дана догађаја на предвиђеном обрасцу.

Оштећено лице може да оствари право на накнаду штете уколико уз захтев приложи и следећу документацију:

1.личну карту ( за малолетно лице извод из матичне књиге рођених),

2. записник комуналне инспекције,

3. записник издат од стране надлежне организационе јединице Министарства унутрашњих послова,

4. комплетну медицинску (за повреде настале код човека) / или ветеринарску документацију (за повреде/угинућа код животиња),

5. писану изјаву подносиоца о догађају под претњом материјалне и кривичне одговорности за давање лажне изјаве,

6. фотографије повреда насталих као последица уједа коју је сачинио лекар у здравственој установи у којој је лице затражило указивање помоћи и чини саставни део лекарске документације / у случају када је дошло до повреда животиња фотографије које је сачинила надлежна ветеринарска служба приликом изласка на лице места,

7. изјаву сведока догађаја,

8. друге доказе значајне за решавање захтева.

**Члан 6.**

Комисија је тело Општинског већа, формирана за утврђивање основа и висине накнаде штете настале услед напада паса и мачака луталица.

Поднети захтеви достављају се Општинском правобранилаштву, који са списима предмета исти доставља Комисији

**Члан 7.**

Надлежну комисију именује Општинско веће посебним актом.

За секретара Комисије именује се Начелник општинске управе или његов заменик.

Састав Комисије:

* Председник Комисије,
* Лекаропште медицине, уколико је штетни догађај задесио човека или доктор ветеринарске медицине, уколико је штетни догађај задесио животињу
* Члан Опптинског већа

Послове и задатке које ће Комисија обављати и друга питања, уређују се ближе актом о именовању.

**Члан 8.**

У току свог рада, а у циљу прибављања додатних информација и утврђивања релевантних чињеница, Комисија може позвати оштећено лице, узимати изјаве сведока догађаја, вршити провере са надлежним органима и установама.

По разматрању примљеног захтева са документацијом, Комисија упућује предлог Општинском правобранилаштву да:

* Прихвати захтев и са оштећеним лицем закључи вансудско поравнање о накнади штете на висини новчаног износа који је Комисија предложила,
* Одбије захтев,
* Одбаци захтев,
* Покрене поступак против лица уколико постоји основана сумња да се ради о симулованој радњи или уколико постоји основана сумња да је подносилац захтева већ покренуо поступак за наплату или наплатио штету по истом основу.

Комисија је дужна да примљене захтеве размотри и упути предлог Општинском правобранилаштву, најкасније у року од 30 дана од дана пријема захтева.

По пријему захтева оштећеног лица, секретар Комисије утврђује да ли је уз захтев поднета прописана документација, уколико није обавештава подносиоца да свој захтев допуни у року од три дана од дана пријема обавештења. У случају да Комисија установи да оштећено лице није поднело потпуну документацију, обавестиће подносиоца писаним путем да свој захтев допуни у року од три дана од дана пријема обавештења.

**Члан 9.**

Комисија може предложити износ накнаде штете настале до 80.000,00 динара, у зависности од претрпељене штете.

У случају да у одређеним ситуацијама када је то неопходно, Комисија може да предложи виши износ накнаде штете од износа прописаног ст. 1 овог члана, такав предлог донетог акта упућују се Општинском већу на сагласност.

**Члан 10.**

Општинско правобранилаштво оштећено лице обавештава о предлогу висине накнаде штете и оставља му рок од 8 дана, да се у писаној форми изјасни о понуђеном износу или да своју сагласност усмено на записник.

Уколико оштећено лице да сагласност на предложену висину новчане накнаде штете Општински правобранилац ће са оштећеним лицем закључити вансудско поравнање или судско поравнање уколико се поступак за накнаду штете води пред судом.

**Члан 11.**

Општинско правобранилаштво је у обавези да у року од 15 дана од дана пријема предлога Комисије донесе акт по захтеву оштећеног лица, да закључи вансудско поравнање или писаним путем обавести подносиоца захтева да је надлежна Комисија одбила или одбацила његов захтев.

**Члан 12.**

Правилник ступа на снагу наредног дана од дана објављивања у „Службеном гласнику општине Рача“, чиме престаје да важи Правилник о поступку и начину решавања захтева грађана за накнаду штете настале услед уједа паса и мачака луталица “Сл. гласник општине Рача“ бр. 2/10, од 11.02.2010. године.

**ОПШТИНСКО ВЕЋЕ ОПШТИНЕ РАЧА**

**ПРЕДСЕДНИК**

\_\_\_\_\_\_\_\_\_\_\_\_\_\_\_\_\_\_\_\_

Бранко Радосављевић

**Доставити:**

-СО Рача;

-Архиви.